Vanila

Vanila () adalah sejenis perasa yang berasal dari isi buah lenggai senyawaan bunga anggerik genus Vanilla, terutamanya dari spesies-spesies Vanilla planifolia, V. tahitensis dan V. pompona yang berasal dari rantau Amerika Tengah. Ia mengandungi sebatian kimia vanilin yang mewangikan dan memperisakan makanan.


Bunga-bunga anggerik Vanilla disenyawakan melalui suatu kaedah pendebungaan yang begitu sukar dan rumit, kaedah ini meningkatkan kos pengeluaran lenggai-lenggai bijinya sehingga harganya menjadi tinggi, bahkan ia merupakan rempah kedua termahal selepas koma-koma. Bahan vanilin juga boleh dihasilkan dengan kos yang lebih murah daripada lignin.

 Sejarah 

 Penanaman awal, penemuan ke Dunia Lama 
Pokok ini dipercayai mula ditanam masyarakat Totonac yang mendiami kawasan Veracruz di pantai timur Mexico sekitar abad ke-15 sebelum mereka ditawan orang-orang Aztek dari tanah tinggi Mexico, orang Aztek pula memberi nama tlilxochitl bermaksud "bunga hitam". Pada masa itu, vanila digunakan sebagai penambah rasa air minuman coklat selain juga untuk menambah kesedapan tembakau. 

Ekspedisi rombongan penakluk Empayar Sepanyol diketuai oleh Hernán Cortés pada 1552 memperkenalkan Dunia Lama kepada lenggai ini,. Para penakluk Sepanyol ini jugalah yang memberi nama vainilla "lenggai kecil" terbitan vaina bermaksud "lenggai".

Pokok vanila tumbuh segar dan berbunga apabila ditanam di Eropah pada 1721 tetapi tidak berbuah kerana gagal dalam pendebungaan. Biasanya pendebungaannya dibantu oleh lebah Melipone yang tidak sesuai dengan cuaca Eropah. Mexico moden masih menjadi pengeluar utama vanila sehingga abad ke-19.

 Pengusahaan komersil baharu 
Penjajah Perancis memperkenalkan benih-benih Vanilla planifolia ke pulau-pulau Réunion dan Mauritius pada tahun 1819; benih-benih ini kemudiannya ditanam lanjut di Madagaskar. Orang Malagasi serumpun Austronesia mempunyai spesies-spesies Vanilla asli iaitu V. decaryana dan V. madagascariensis (Bahasa Malagasi: vahinamalona lakuran vahy amalona "liana belut") tetapi ia hanya dikenali sebagai ramuan ubat tradisi menaikkan syahwat semata-mata. 

Tanaman vanila bertapak di Hindia Timur Belanda  dibawa masuk oleh Merchal dan kemudiannya meluas ke sebahagian Indonesia apabila Yasman berjaya menghasilkan kaedah pendebungaan pada 1850. Vanila mula ditanam di Pulau Jawa kemudian ke Bali, Acheh dan Sumatera Barat. Vanila dari Pulau Jawa terkenal kerana kualitinya yang mengandungi vanilin yang tinggi dan dikenali sebagai Java Vanilla Bean.

Pada tahun 1836, Charles Morren dari Belgium berjaya menemui suatu kaedah pendebungaan buatan ini dengan menggunakan tangan, namun kaedah ini terganti dengan suatu teknik dikembangkan Edmond Albius, seorang hamba dan pakar hortikultur Réunion pada 1841.

 Kegunaan 
Terdapat 100 jenis spesis vanila tetapi hanya sedikit sahaja yang dikenal pasti mempunyai nilai komersil iaitu:
 Andrews
 Vanilla tahitensis J.W Moore

Negara pengimport dan pemprosesan utama bagi vanila adalah Amerika Syarikat, Jepun, dan Eropah yang memerlukan banyak bekalan. Namun begitu, negara-negara pengeluar seperti Madagascar, Indonesia, Tahiti, Comoros, dan India tidak dapat menghasilkannya secara komersil kerana faktor kemiskinan, pengetahuan, kepakaran dan tiada sokongan kerajaan.

 Rujukan 

 Sumber-sumber 


Kategori:Rempah
Kategori:Pengendalian pendebungaan